b'\n_START_ARTICLE_\nPodgrad, Ilirska Bistrica\n_START_SECTION_\nKultura\n_START_PARAGRAPH_\nV kraju sta \xc5\xbeupnijska cerkev sv. Cirila in Metoda in podru\xc5\xbeni\xc5\xa1ka cerkev sv. Jakoba. V Podgradu se je leta 1909 rodil skladatelj Radovan Gobec, ki je napisal veliko \xc5\xa1tevilo pesmi, med drugim tudi Lepo je v na\xc5\xa1i domovini biti mlad, Cigansko siroto, Sini\xc4\x8djo to\xc5\xbebo in Predice. V \xc4\x8dasu pusta tu za\xc5\xbeivijo ma\xc4\x8dkare.\n_START_SECTION_\nGeografske zna\xc4\x8dilnosti\n_START_PARAGRAPH_\nSestavljata ga stari, gosteje pozidani del na pobo\xc4\x8djih fli\xc5\xa1nate vzpetine Grmada (667 m) in apnen\xc4\x8daste vzpetine Stari grad (674 m), na kateri stojijo razvaline Novega gradu iz 13. stoletja, ter novej\xc5\xa1i, ni\xc5\xbeje le\xc5\xbee\xc4\x8di del ob cesti Reka-Trst. V okolici so opu\xc5\xa1\xc4\x8deni pa\xc5\xa1niki in mlad me\xc5\xa1an gozd, pod naseljem pa obse\xc5\xbena zakrasela suha dolina. Na severni strani se za\xc4\x8denja fli\xc5\xa1ni svet z ve\xc4\x8d kraj\xc5\xa1imi ponikalnicami. Naselje le\xc5\xbei na nadmorski vi\xc5\xa1ini 570 m in ima 630 prebivalcev. Zahodno od naselja stoji tovarna plasti\xc4\x8dnih mas Plama. Pokrajina nam postre\xc5\xbee s pravim bogastvom kra\xc5\xa1kih pojavov. Posebej zanimive so slepe doline, nanizane na stiku fli\xc5\xa1a in apnenca, kjer brkinski potoki izginejo s povr\xc5\xa1ja v kra\xc5\xa1ko podzemlje. Morfolo\xc5\xa1ko ga je oblikovala reka, ki je v geolo\xc5\xa1ki preteklosti tekla po povr\xc5\xa1ju proti Tr\xc5\xbea\xc5\xa1kemu zalivu.\n_START_SECTION_\nZgodovina\n_START_PARAGRAPH_\nPodgrad se je sprva imenoval Cerovje (Cerolach). Po odlo\xc4\x8ditvi gori\xc5\xa1kih grofov, da si v zameno za izgubljeni grad v bli\xc5\xbeini Golca zgradijo novega nad Cerovjami, je staro ime pri\xc4\x8delo toniti v pozabo. Vas se je s\xc4\x8dasoma preimenovala v Novigrad (Castelnuovo) oz. Podgrad, prebivalci pa v Podgrajce oz. Nograjce. Zadnji lastnik gradu je bil grof Monte Cuccolli. Do 1. svetovne vojne je bil Podgrad upravno in kulturno sredi\xc5\xa1\xc4\x8de s sodi\xc5\xa1\xc4\x8dem in dav\xc4\x8dno upravo. Prva omemba gradu, po katerem je vas dobila ime, sega v leto 1284. Na njegovem mestu danes samevajo le \xc5\xa1e razvaline mogo\xc4\x8dnega grajskega stolpa. Leta 1905 je vas dobila veli\xc4\x8dasten Narodni dom, v katerem je delovala hranilnica in posojilnica, zadruga, pevsko-tambura\xc5\xa1ko dru\xc5\xa1tvo Gorska vila ter celo hotel. Za\xc4\x8detki \xc5\xa1ole v Podgradu segajo v leto 1873, ko so va\xc5\xa1\xc4\x8dani Podgrada, Ra\xc4\x8dic in Sabonj kupili pomo\xc5\xbeno stavbo novega gradu (sodnija) za potrebe \xc5\xa1ole. Po drugi svetovni vojni je bila \xc5\xa1ola najprej \xc5\xa1tirirazredna, nato sedemrazredna in leta 1950 je bila poleg osnovne \xc5\xa1ole ustanovljena ni\xc5\xbeja gimnazija, ki je imela tudi internat. Leta 1958 se je \xc5\xa1ola preimenovala v osemrazredno osnovno \xc5\xa1olo, ki jo obiskuje nad 200 u\xc4\x8dencev. Leta 1975 je bila izgrajena nova \xc5\xa1ola s telovadnico, ki je v letih 1978-1988 delovala kot celodnevna, v kateri pridno nabirajo znanje u\xc4\x8denci Podgrada, Hru\xc5\xa1ice, Podbe\xc5\xbe, Sabonj, Ra\xc4\x8dic, Staroda in Malih Lo\xc4\x8d. V sklopu nove \xc5\xa1ole je bil organiziran tudi vrtec. Od 16. maja 1980 dalje se \xc5\xa1ola imenuje po rojaku iz Hru\xc5\xa1ice Rudolfu Ukovi\xc4\x8du, ki je bil kot vodja upora v Radgoni 27. maja 1918 ustreljen.\n_START_SECTION_\n\xc5\xa0port\n_START_PARAGRAPH_\nNa \xc5\xa1portnem podro\xc4\x8dju so prebivalci dejavni v nogometu, kjer \xc5\xbee nekaj \xc4\x8dasa deluje nogometni klub Plama Podgrad. Nekaj let nazaj je bilo zgrajeno tudi nogometno igri\xc5\xa1\xc4\x8de. Leta 2006 pa je bilo zgrajeno tudi igri\xc5\xa1\xc4\x8de pokrito z umetno travo, ki ga je ve\xc4\x8dinoma financirala UEFA.\n_START_SECTION_\nZanimivosti\n_START_PARAGRAPH_\nV Podgradu deluje tudi prostovoljno gasilsko dru\xc5\xa1tvo, ki je dejavno predvsem v poletnih mesecih, ko je narava bolj ogro\xc5\xbeena s po\xc5\xbeari.'